Pedagogisk profil for Holmen PLUSS

På Holmen skole er vi så heldige å ha en byomfattende spesialavdeling for elever med autismespekterforstyrrelser og/eller store sammensatte vansker. Spesialavdelingen kalles Holmen PLUSS, da vi mener at avdelingen tilfører noe ekstra til skolen vår.

Holmen PLUSS har plass til 16 elever med autismespekterforstyrrelser og 8 elever med store sammensatte vansker. De er fordelt på tre klasser, Sol, Måne og Stjerne.

På Holmen PLUSS jobber det 9 pedagoger/spesialpedagoger, 1 musikkterapeut, 3 miljøterapeuter, 16 miljøarbeidere, 1 avdelingsleder og 1 avdelingsleder for AKS PLUSS.

Opplæringstilbudet på Holmen PLUSS er individuelt tilpasset. Alle elevene har individuell opplæringsplan (IOP) som er utarbeidet på bakgrunn av den sakkyndige vurderingen fra PP-tjenesten og skolens vedtak om individuelt tilrettelagt opplæring (ITO), personlig assistanse og tekniske hjelpemidler. Målet er god livskvalitet og en meningsfull hverdag gjennom læring, mestring og utvikling for den enkelte elev.

I tillegg til målene i kunnskapsløftet jobber vi med mål innenfor:

* Kommunikasjon
* Sosial kompetanse
* Selvhjelpsferdigheter
* Egenaktiviteter/fritidsaktiviteter
* Andre mål som er viktige for elevens livskvalitet

Elevene har undervisning individuelt og i mindre grupper. Tilpasset den enkeltes behov, ønsker vi at alle elevene har tilknytning til en ordinær klasse. Elevene deltar på skolens fellessamlinger og turer der det er hensiktsmessig for den enkelte elev.

Elevene på Holmen PLUSS bruker nettbrett i deler av undervisningen, men arbeider også mye med konkreter og øver på praktiske oppgaver.

Undervisningen er temabasert, og er forankret i helårsplaner. En dag i uken er det uteskole.

Vi bruker ulike opplæringsstrategier og metoder ut ifra hver enkelt elev sine behov. Dette kan for eksempel være:

* Struktur og tilrettelegging ved hjelp av dagsplaner
* Forutsigbarhet og kontinuitet
* Samspill bygget på elevens initiativ/interesser
* ASK (alternativ og supplerende kommunikasjon)
* Sosiale historier/visuelle forklaringer
* Tegneseriesamtaler
* Tegnøkonomi

Individuell opplæringsplan (IOP)

Sakkyndig vurdering beskriver de særskilte behovene til eleven, samt gir tilråding om innhold, omfang og organisering av opplæringstilbudet. IOP utarbeides med utgangspunkt i den sakkyndige vurderingen.

IOP skal inneholde:

* Mål og innhold for opplæringen
* Omfang av opplæringen
* Organisering av opplæringen

Foreldresamarbeid

Foreldrene er viktige samarbeidspartnere. Den daglige kontakten mellom skole og foreldre foregår via kontaktbok, ellers brukes skolemelding og telefon. Kontaktlærerne innkaller til to utviklingssamtaler og to foreldremøter i året. Ved behov kan det avtales flere møter.

Samarbeid med andre instanser

* Pedagogisk psykologisk tjeneste (PPT) - kontaktlærer samarbeider med PPT. PPT er representert i skolens ressursteam ved pedagogisk rådgiver. Pedagogisk rådgiver foretar pedagogiske utredninger og skriver sakkyndige vurderinger for skolens elever.
* Bydeler – kontaktlærer er med i elevens ansvarsgruppe.
* Boliger og avlastninger – personalet samarbeider med elevens bolig og avlastningstilbud.
* Ekstern faglig veiledning - ved behov samarbeider personalet med eksterne kompetansesenter om tilrettelegging av skolehverdagen.

Søknad om plass i spesialskole/gruppe

Oslo kommune har et begrenset antall plasser i kommunale spesialskoler og spesialgrupper ved ordinære grunnskoler. Foresatte til elever med omfattende behov for spesialundervisning kan søke om plass ved disse tilbudene. Elevenes mulighet til å få plass i spesialskole/spesialgrupper er avhengig av antall ledige plasser.

På Oslo kommunes hjemmesider kan man lese mer om de ulike tilbudene i kommunen. Der finner man også flere opplysninger om søknader, saksgang og frister.